
Brüsszel, 6.11.2007
COM(2007) 661 végleges
Javaslat

A TANÁCS HATÁROZATA

a Törökországgal létrejött csatlakozási partnerség elveiről, prioritásairól, feltételeiről, valamint a 2006/35/EK határozat hatályon kívül helyezéséről

(előterjesztő: a Bizottság)

INDOKOLÁS

A Bizottság 2005. november 9-én előterjesztett javaslata alapján a Tanács 2006. február 23-án elfogadta a Törökországgal létrehozott felülvizsgált csatlakozási partnerséget. A partnerségek rövid és középtávú prioritásokat fogalmaznak meg. Ezért a Bizottság helyénvalónak tartja, hogy javaslatot tegyen a Törökországra vonatkozó, aktualizált csatlakozási partnerségre.

E negyedik csatlakozási partnerség a 390/2001/EK tanácsi rendelet rendelkezésein alapul, amelyek szerint a Bizottság javaslata alapján a Tanács minősített többséggel határozza meg a Törökországnak felajánlandó csatlakozási partnerségben foglalt elveket, prioritásokat, időközi célokat és feltételeket, valamint a későbbi jelentősebb módosításokat.
A csatlakozási partnerségnek való megfelelés érdekében Törökország illetékes hatóságainak tervet kell kidolgozniuk ütemtervvel és olyan egyedi intézkedésekkel, amelyeket az ország ennek érdekében meghozni szándékozik. A Bizottság rendszeresen ellenőrizni fogja a prioritások végrehajtásának előrehaladását.

A csatlakozási partnerség prioritásai alkotják a közösségi pénzügyi támogatás programozásának alapját, amelyet továbbra is a vonatkozó pénzügyi eszközök, különösen az egy előcsatlakozási támogatási eszköz (IPA) létrehozásáról szóló, 2006. július 17-i 1085/2006/EK tanácsi rendelet szerint nyújtanak.

A javasolt tanácsi határozatnak nincs pénzügyi vonzata. A fentiekre való tekintettel a Bizottság felkéri a Tanácsot a mellékletben szereplő tanácsi határozatjavaslat elfogadására.

Javaslat

A TANÁCS HATÁROZATA

a Törökországgal létrejött csatlakozási partnerség elveiről, prioritásairól, feltételeiről, valamint a 2006/35/EK határozat hatályon kívül helyezéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel az előcsatlakozási stratégia keretében Törökország részére nyújtandó támogatásról, és különösen a csatlakozási partnerség létrehozásáról szóló, 2001. február 26-i 390/2001/EK tanácsi rendeletre
 és különösen annak 2. cikkére,

tekintettel a Bizottság javaslatára,

mivel:

A 390/2001/EK rendelet szerint a Bizottság javaslata alapján a Tanács minősített többséggel határozza meg a Törökországnak felajánlandó csatlakozási partnerségben foglalt elveket, prioritásokat, időközi célokat és feltételeket, valamint a későbbi jelentősebb módosításokat.
(1) Ennek alapján a Tanács 2001-ben és 2003-ban elfogadta Törökország csatlakozási partnerségét
.
A Bizottság Törökországról szóló, 2004. évi ajánlásában hangsúlyozta, hogy az Európai Uniónak továbbra is szorosan figyelemmel kell kísérnie a politikai reformfolyamatot, és 2005-ben felülvizsgált csatlakozási partnerséget kell javasolnia. Ennek alapján a Tanács 2006 februárjában elfogadta a felülvizsgált partnerséget
.

(2) 2004 decemberében az Európai Tanács úgy határozott, hogy az Európai Unió továbbra is szorosan figyelemmel kíséri a politikai reformok terén elért haladást a reformfolyamat prioritásait meghatározó csatlakozási partnerség alapján.

2005. október 3-án a tagállamok megkezdték Törökországgal az ország európai uniós csatlakozásáról szóló tárgyalásokat. A tárgyalások előrehaladása a Törökország által a csatlakozási előkészületek terén megvalósított haladástól függ, amelyet többek között a rendszeresen felülvizsgált csatlakozási partnerség végrehajtásához viszonyítva kell mérni.

(3) A 2006–2007. évi bővítési stratégiáról és a fő kihívásokról szóló bizottsági dokumentum jelezte, hogy a partnerségeket 2007 végén naprakésszé fogják tenni.

A Tanács 2006. június 12-én elfogadta az egy előcsatlakozási támogatási eszköz (IPA) létrehozásáról szóló 1085/2006/EK rendeletet
, amely megújítja a csatlakozás előtt álló országok pénzügyi támogatási keretét.

(4) Ezért helyénvaló egy, a jelenlegi partnerséget naprakésszé tevő csatlakozási partnerség elfogadása annak érdekében, hogy – a Törökországnak az Európai Unióba történő további integrációja terén elért haladásról szóló, 2007. évi bizottsági jelentés megállapításai alapján – a további munkára vonatkozó, megújított prioritásokat meghatározzák.

A tagságra való felkészülés érdekében Törökországnak tervet kell készítenie, amely magában foglalja a csatlakozási partnerség prioritásaival kapcsolatos ütemtervet és speciális intézkedéseket.

(5) A 2006/35/EK határozatot hatályon kívül kell helyezni,

A KÖVETKEZŐKÉPPEN HATÁROZOTT:

1. cikk

A Törökországgal létrejött csatlakozási partnerség elveit, prioritásait, időközi céljait és feltételeit a melléklet tartalmazza.

2. cikk

A csatlakozási partnerség végrehajtásának vizsgálatát és felügyeletét a társulási megállapodásban meghatározott szervek és a Tanács végzi a Bizottság által elkészített éves jelentés alapján.

3. cikk

A 2006/35/EK határozat hatályát veszti.

4. cikk

Ez a határozat az Európai Unió Hivatalos Lapjában való kihirdetését követő harmadik napon lép hatályba.

Kelt Brüsszelben, […]-án/-én.


a Tanács részéről


az elnök

MELLÉKLET: TÖRÖKORSZÁG: 2007. ÉVI CSATLAKOZÁSI PARTNERSÉG

1. BEVEZETÉS

1997 decemberében Luxembourgban megtartott ülésén az Európai Tanács úgy határozott, hogy a megerősített előcsatlakozási stratégia kulcseleme a csatlakozási partnerség lesz, amely egységes keretbe foglalja a tagjelölt országok számára nyújtandó támogatás valamennyi formáját. Ily módon az Európai Unió az egyes tagjelölt országok különleges igényeinek megfelelően nyújt támogatást, amelynek célja a csatlakozással kapcsolatos sajátos problémák megoldása.

A Törökországnak felkínált első csatlakozási partnerségről szóló dokumentumot a Tanács 2001 márciusában fogadta el. A bővítésről szóló, 2002. októberi bizottsági stratégiai dokumentumban a Bizottság megállapította, hogy felülvizsgált csatlakozási partnerséget fog javasolni Törökország számára. Ezután a Bizottság 2003 márciusában előterjesztette a felülvizsgált csatlakozási partnerséget, amelyet a Tanács 2003 májusában elfogadott. A Bizottság 2004. októberi ajánlásában azt javasolta, hogy a politikai reformfolyamat fenntarthatóságának és visszafordíthatatlanságának biztosítása érdekében az Európai Unió továbbra is szorosan kísérje figyelemmel a politikai reformokat. A Bizottság javasolta egy felülvizsgált csatlakozási partnerség elfogadását 2005-ben. A partnerségek rövid távú prioritásainak végrehajtásában várható előrelépés eredményeként általános gyakorlat, hogy a partnerségeket minden évben naprakésszé teszik. Ennélfogva a Bizottság a csatlakozási partnerség megújítását javasolja.
Törökországnak tervet kell készítenie, amely magában foglalja a csatlakozási partnerség prioritásaival kapcsolatos ütemtervet és speciális intézkedéseket.

A felülvizsgált csatlakozási partnerség az alapja számos olyan politikai/pénzügyi eszköznek, amely Törökországot segíti a tagságra való felkészülésben. A felülvizsgált csatlakozási partnerség főleg a jövőbeli politikai reformok alapjául fog szolgálni, és támpontot ad arra nézve, hogy mihez kell mérni a jövőbeli előrehaladást.

2. ELVEK

A Törökország számára megállapított főbb prioritások az országnak az Európai Tanács 1993-as koppenhágai ülésén meghatározott kritériumok, valamint a Tanács által 2005. október 3-án elfogadott tárgyalási keret követelményeinek teljesítésével kapcsolatos képességére vonatkoznak.

3. PRIORITÁSOK

Az e csatlakozási partnerségben felsorolt prioritásokat azon az alapon választották ki, hogy reálisan elvárható-e az országtól azoknak az elkövetkezendő években történő teljesítése, vagy az azokkal kapcsolatos jelentős előrehaladás. Különbséget tesznek a rövid távú prioritások – amelyeknek a várakozások szerint egy-két éven belül kell teljesülniük – és a középtávú prioritások között, amelyeknek három-négy éven belül kell teljesülniük. A prioritások a jogszabályokra és végrehajtásukra egyaránt vonatkoznak.

A felülvizsgált csatlakozási partnerség kijelöli Törökország csatlakozási előkészületeinek prioritási területeit. Törökországnak egyébként foglalkoznia kell az elért haladásról szóló jelentésekben megjelölt összes kérdéssel, beleértve a politikai reformfolyamat megszilárdítását is annak érdekében, hogy biztosítsa annak visszafordíthatatlanságát és egységes végrehajtását az egész országban és a közigazgatás minden szintjén. Fontos továbbá, hogy Törökország eleget tegyen a jogszabályok közelítésével és a közösségi vívmányok átvételével kapcsolatos kötelezettségvállalásainak, a társulási megállapodással, a vámunióval, az EK–Törökország Társulási Tanács vonatkozó határozataival, például a mezőgazdasági termékekre vonatkozó kereskedelmi szabályozással összhangban.

3.1.
Rövid távú prioritások

Politikai párbeszéd

Demokrácia és jogállamiság

Közigazgatás

· A közigazgatás és a személyzeti politika reformjának folytatása a nagyobb hatékonyság, jobb elszámoltathatóság és átláthatóság érdekében.

· A helyi igazgatás erősítése a központi igazgatás reformja által, bizonyos hatásköröknek a helyi igazgatásra ruházása, valamint a helyi igazgatás részére elegendő forrás biztosítása.

· Teljesen működőképes ombudsmanrendszer létrehozására irányuló jogszabályok elfogadása és végrehajtása.

A biztonsági erők polgári felügyelete
· A katonaság polgári ellenőrzésének az uniós tagállamok gyakorlatával történő további összehangolása. Annak biztosítása, hogy a katonaság ne avatkozzék bele politikai kérdésekbe, valamint hogy biztonsági kérdésekben a civil hatóságok teljes felügyeletet gyakoroljanak.

· A biztonsági ügyek vitelének jobb elszámoltathatósága és átláthatósága érdekében történő lépések.

· A katonai és védelmi ügyek és az ezekkel kapcsolatos kiadások teljes körű parlamenti felügyeletének létrehozása, akár külső ellenőrzés útján is.

· A katonai bíróságok joghatóságának korlátozása a katonai állomány szolgálathoz kapcsolódó kötelességeire.

Igazságszolgáltatási rendszer

· Azon (benne a képzésen keresztül megvalósuló) erőfeszítések fokozása, hogy a bírói kar az emberi jogokra és alapvető szabadságokra vonatkozó jogszabályokat az Emberi Jogok Európai Egyezményével, az Emberi Jogok Európai Bíróságának esetjogával és a török alkotmány 90. cikkével összhangban értelmezze.

· A bírói kar – különösen a bírák és ügyészek legfelsőbb tanácsa, valamint az ellenőrzési rendszer – egyéb állami intézményektől való függetlenségének biztosítása. Különösen fontos, hogy a bírák és ügyészek legfelsőbb tanácsa a bírói kar egészét képviselje.

· A bíróság hatékonyságának növelése, különösen az intézményi kapacitás megerősítése és az új polgári perrendtartás elfogadása által.

· Közbenső fellebbviteli bírói fórumok létrehozásának folytatása.

Korrupcióellenes politika

· Átfogó korrupcióellenes stratégia és olyan központi szerv létrehozása, amely e stratégia végrehajtását átlátja és ellenőrzi. Az összes részt vevő intézmény közötti együttműködés javítása.

· A köztisztviselők etikus magatartásának elveiről szóló rendelet végrehajtása és rendelkezéseinek kiterjesztése a választott tisztviselőkre, a bírói testületre, az egyetemi oktatókra és a katonai személyzetre.

· Az európai gyakorlattal összhangban a politikusoknak és köztisztviselőknek nyújtott mentességek korlátozása, valamint a politikai pártok és a választási kampányok finanszírozásának átláthatóságával kapcsolatos jogszabályok fejlesztése.

Emberi jogok és kisebbségvédelem
A nemzetközi emberi jogi normák betartása

· Az ENSZ kínzás elleni egyezményéhez csatolt fakultatív jegyzőkönyv megerősítése, amely gondoskodik a fogvatartási infrastruktúra független felügyeleti rendszerének kialakításáról.

Az Emberi Jogok Európai Bírósága

· Az emberi jogok és alapvető szabadságok védelméről szóló európai egyezmény rendelkezéseinek betartása és az Emberi Jogok Európai Bírósága ítéleteinek teljes körű végrehajtása.

· A büntető törvénykönyv módosítása annak érdekében, hogy az új eljáráshoz való jog az Emberi Jogok Európai Bíróságának vonatkozó ítéleteivel összhangban érvényesüljön.

Az emberi jogok támogatása és alkalmazása
· Független és elegendő forrással rendelkező, országos szintű emberi jogi intézmény létrehozása a vonatkozó ENSZ-elvekkel összhangban.

· A bűnüldöző szervek emberi jogi kérdésekkel és vizsgálati technikákkal kapcsolatos képzésének folytatása.

Polgári és politikai jogok

A kínzás és az embertelen bánásmód megelőzése

· A zéró tolerancia politikájának keretében a kínzás és az embertelen bánásmód ellen elfogadott intézkedések végrehajtásának biztosítása az emberi jogokról szóló európai egyezménnyel, valamint a kínzás megelőzésére létrehozott európai bizottság ajánlásaival összhangban.

· Az isztambuli jegyzőkönyv végrehajtásának biztosítása az egész ország területén, különösen az orvosi ismeretek bővítése által.

· A büntetlenség elleni küzdelem fokozása. Annak biztosítása, hogy a fentiek gyanúja esetén az elkövetők bíróság általi azonosításához és megbüntetéséhez vezető ügyészségi vizsgálat kellő időben és hatékony módon megkezdődjön.

Az igazságszolgáltatáshoz való jog

· A megfelelő jogi segítségnyújtás és képzett tolmácsszolgálatok biztosítására irányuló erőfeszítések fokozása.

Szólásszabadság
· A szólásszabadsággal – beleértve a sajtószabadságot – kapcsolatos jogszabályok felülvizsgálata az emberi jogokról szóló európai egyezménnyel és az Emberi Jogok Európai Bíróságának joggyakorlatával összhangban.

· A békés véleménynyilvánítás miatt fogva tartott vagy elítélt személyek helyzetének rendezése.

A gyülekezés és az egyesülés szabadsága

· Az egyesülési jogra és a békés gyülekezés jogára vonatkozó valamennyi reform további végrehajtása az emberi jogokról szóló európai egyezménnyel és az ahhoz kapcsolódó esetjoggal összhangban. A túlzott erő biztonsági erők általi alkalmazásának megelőzése érdekében tett intézkedések végrehajtása.

· Az uniós tagállamok politikai pártjaira vonatkozó jogszabályokkal kapcsolatos bevált gyakorlatok összehangolása.

Civil társadalmi szervezetek

· A civil társadalom belföldi fejlődésének további támogatása, illetve a közrend alakításába való bevonása.

· A nyílt kommunikáció és együttműködés megkönnyítése és bátorítása a törökországi civil társadalom és európai partnerei valamennyi szektora között.

Vallásszabadság

· Az alapítványokra vonatkozó jogszabályok felülvizsgálata az emberi jogokról szóló európai egyezménnyel és az Emberi Jogok Európai Bíróságának joggyakorlatával összhangban.

· Annak biztosítása, hogy a nem muszlim vallási közösségek jogi személyiséget vehessenek fel, és gyakorolhassák jogaikat.

· A nem muszlim közösségek számára felsőoktatási vallási képzés biztosítása, beleértve a papképzést.

· A törökökkel és a külföldiekkel szembeni azonos bánásmód tanúsítása a téren, hogy a vallásszabadsághoz való jogukat szervezett vallási közösségek életében való részvételükön keresztül gyakorolhassák.

· Jogszabály elfogadása annak érdekében, hogy a katonai szolgálatot lelkiismereti vagy vallási okokból megtagadó személyek ellen ne folytassanak ismételt eljárást és ne ítéljék el őket többször.

Gazdasági és szociális jogok

A nők jogai

· Intézkedések a női jogokhoz és a nők elleni erőszak valamennyi fajtájához – köztük a becsület védelmében elkövetett bűncselekményekhez – kapcsolódó jelenlegi jogszabályok végrehajtására. A bírák és ügyészek, a bűnüldöző szervek, törvényhatóságok és más felelős intézmények különleges képzésének biztosítása, továbbá az erőszaktól veszélyeztetett nők számára menedékotthonok létrehozása minden nagyobb településen a hatályos jogszabályokkal összhangban.

· A közvélemény – különösen a férfiak – figyelmének további növelése a nemek közötti egyenlőség kérdéseivel kapcsolatban, a női szerep támogatása a társadalomban, beleértve képzésüket, illetve munkaerő-piaci, valamint a politikai és társadalmi életben való részvételüket, ezenkívül a fenti célok teljesítésére létrejött nőjogi szervezetek fejlődésének támogatása.

A gyermekek jogai

· A gyermekvédelmi törvény teljes végrehajtása és a gyermekek jogainak az uniós és nemzetközi normákkal összhangban történő védelme.

· A gyermekmunka megszüntetésére irányuló erőfeszítések fokozása és az utcagyerekek helyzetének javítása.

Munkajog és szakszervezetek

· A szakszervezeti jogok teljes körű tiszteletben tartása az uniós előírásokkal és a vonatkozó ILO-egyezményekkel összhangban, különös tekintettel a szervezkedési jogra, a sztrájkjogra és a kollektív tárgyalási jogra.

· A társadalmi párbeszéd további erősítése és az uniós partnerekkel való együttműködés megkönnyítése és bátorítása.

Megkülönböztetésellenes politika

· Az emberi jogoknak és alapvető szabadságoknak a megkülönböztetés bármely formájától és különösen a nyelven, politikai véleményen, nemen, faji vagy etnikai származáson, valláson vagy meggyőződésen, fogyatékosságon, koron vagy szexuális irányultságon alapuló különbségtételtől mentes teljes körű biztosítása valamennyi ember számára, mind a jogalkotás, mind a tényleges alkalmazás terén.

· A tantervekben és tankönyvekben található diszkriminatív megjegyzések törlésére irányuló felülvizsgálat fokozása.

Kisebbségi jogok, kulturális jogok és kisebbségvédelem

· A kulturális sokszínűség biztosítása, továbbá a kisebbségek tiszteletben tartásának és védelmének előmozdítása az emberi jogokról szóló európai egyezménnyel és a nemzeti kisebbségek védelméről szóló keretegyezménnyel, továbbá a tagállamokban alkalmazott bevált gyakorlattal összhangban.

· A kisebbségek jogi védelmének garantálása, különös tekintettel a tulajdonjogok békés gyakorlására az emberi jogok európai egyezményének 1. jegyzőkönyvével összhangban.

Kulturális jogok

· A töröktől eltérő nyelvű rádió- és televízióadásokhoz való tényleges hozzáférés javítása, elsősorban a fennmaradó jogi korlátozások megszüntetése által.

· A töröktől eltérő nyelvek tanításának támogatását célzó intézkedések elfogadása.

A keleti és délkeleti országrész helyzete

· A regionális különbségek csökkentésére és különösen Délkelet-Törökország helyzetének javítására irányuló átfogó stratégia kidolgozása, valamennyi török állampolgár – köztük a kurd származásúak – gazdasági, szociális és kulturális lehetőségeinek javítása céljából.

· A faluőrség-rendszer eltörlése a délkeleti országrészben.

· A terület taposóaknáktól való megtisztítása.

Saját hazájukon belül lakóhelyüket elhagyni kényszerült személyek

· A lakóhelyüket elhagyni kényszerült személyek eredeti otthonukba való visszatérésének megkönnyítésére vonatkozó intézkedések továbbvitele a lakóhelyüket elhagyni kényszerült személyekért felelős különleges ENSZ-főtitkári képviselő ajánlásaival összhangban.

· A terrorizmusból és a terrorizmus elleni küzdelemből eredő veszteségek kárpótlásáról szóló törvény végrehajtásának folytatása. Az áldozatok tisztességes és azonnali kárpótlása.

Regionális kérdések és nemzetközi kötelezettségek

Ciprus

· A ciprusi kérdés átfogó rendezésére irányuló erőfeszítések további támogatása, az Egyesült Nemzetek Szervezetének keretében és az Európai Unió alapelveivel összhangban, egyidejűleg hozzájárulva az átfogó rendezés számára kedvezőbb feltételek megteremtéséhez.

· Az ankarai megállapodást az új uniós tagállamok csatlakozására való tekintettel kiigazító jegyzőkönyv teljes végrehajtása, beleértve a ciprusi zászlót viselő és a ciprusi kereskedelemben részt vevő hajókra kiszabott összes korlátozás felszámolását
.

· A Törökország és az EU-tagállamok – köztük a Ciprusi Köztársaság – közötti kétoldalú kapcsolatok rendezését elősegítő konkrét lépések mielőbbi megtétele
.

A határviták békés rendezése

· A jelentősebb határviták megoldására irányuló erőfeszítések továbbvitele, a viták békés rendezésének ENSZ-alapokmány szerinti elvével, és szükség esetén a nemzetközi bíróság joggyakorlatával összhangban.

· A jószomszédi kapcsolatok iránti egyértelmű elkötelezettség; a szomszédokkal való esetleges súrlódások orvoslása; és minden olyan fellépés mellőzése, amely kedvezőtlenül befolyásolhatná a határviták békés rendezésének folyamatát.

Gazdasági követelmények

· A makroökonómiai stabilitás és kiszámíthatóság megőrzését szolgáló intézkedéseket figyelembe vevő fiskális és monetáris politika további végrehajtása. Fenntartható és hatékony társadalombiztosítási rendszer végrehajtása.

· A különböző intézmények és politikai területek közötti gazdaságpolitikai összehangolás további javítása a következetes és fenntartható gazdaságpolitikai keret megteremtése érdekében.

· Az állami tulajdonban lévő vállalatok privatizációjának folytatása.

· A piaci liberalizáció és az árreformok folytatása, különösen az energia és a mezőgazdaság területén.

· A munkaerő-piaci egyenlőtlenségek kezelése. Ennek érdekében a munkaerőpiacon javítani kell az ösztönző intézkedéseket és a rugalmasságot a részvétel és a foglalkoztatottsági ráta növeléséhez, valamint javítani kell az oktatásra és szakmai képzésre irányuló erőfeszítéseket, amelynek során a mezőgazdaságról a tudásalapú gazdaságra kell helyezni a hangsúlyt.

· Az üzleti környezet javítása. Ennek érdekében szükség van a kereskedelmi igazságszolgáltatás működésének javítására és a piacfelügyeleti hatóságok függetlenségének biztosítására; a piacról való kilépés akadályainak eltávolítása érdekében a csődeljárást tökéletesíteni kell. 

· Az informális gazdaság felszámolását segítő eszközök azonosítása és végrehajtása.

A tagsággal járó kötelezettségek vállalására való képesség

1. fejezet: Az áruk szabad mozgása
· A behozatali engedélyek és licenckövetelmények eltörlése, valamint a használt gépjárművektől eltérő termékekkel kapcsolatos igazolásokra vonatkozó arányos követelmények.

· A használt gépjárművekre vonatkozó behozatali engedélyi rendszer eltörlésére vonatkozó terv összeállítása és benyújtása a Bizottságnak.

· Az EK-Szerződés 28–30. cikkével ellentétes intézkedések azonosításának befejezése, a felszámolásukra vonatkozó terv összeállítása, valamint a kölcsönös elismerési záradék bevezetése a török jogba.

· A gyógyszeripari termékek jogszabályi adatvédelmének biztosítása.

3. fejezet: A letelepedés joga és a szolgáltatásnyújtás szabadsága
· A jogszabályi összehangolásra és az intézményi kapacitásra vonatkozó összes lépést és sorrendjüket tartalmazó, részletes stratégia összeállítása az e fejezettel kapcsolatos közösségi vívmányoknak való megfelelés érdekében.

· A szakmai képesítések kölcsönös elismerésével kapcsolatos vívmányokra vonatkozó további harmonizáció, elsősorban a felsőoktatási oklevelektől különböző szakmai képesítések elismerésére vonatkozó eljárás megteremtése és a 2005/36/EK irányelvben meghatározott képzési minimumkövetelmények átvétele által.

· Az összehangolás megkezdése a postai szolgáltatásokra vonatkozó vívmányokkal.

4. fejezet: A tőke szabad mozgása
· Az Európai Unióból érkező közvetlen külföldi befektetéseket befolyásoló korlátozások felszámolásának folytatása. 

· A kifizetési rendszerekre vonatkozó jogszabályok közösségi vívmányokkal történő összehangolásának megkezdése.

5. fejezet: Közbeszerzés
· A koherens politika biztosítására és e politika végrehajtásának irányítására vonatkozó feladatok egy szervezetre történő ruházása.

· A közösségi vívmányoknak való megfeleléshez szükséges jogszabályi harmonizáció és intézményi kapacitásépítés érdekében hozandó összes reformot tartalmazó, átfogó stratégia összeállítása.

6. fejezet: Társasági jog
· Az új kereskedelmi szabályzat elfogadása.

7. fejezet: Szellemi tulajdonjog
· A szellemi tulajdonjogok biztosítására irányuló rendőrségi, vámhivatali és igazságszolgáltatási kapacitás javítása, beleértve az e szervek közötti együttműködés erősítését.

· A védjegyhamisítás és a szerzői jogi kalózkodás elleni fellépés.

8. fejezet: Versenypolitika
· A közösségi vívmányokkal összhangban álló állami támogatási törvény elfogadása és az átláthatósági kötelezettségvállalásokat teljesítő, működésében független állami támogatási hatóság felállítása.

· A nemzeti acélipari szerkezetátalakítási program véglegesítése és elfogadása az uniós követelményekkel összhangban.
9. fejezet: Pénzügyi szolgáltatások
· A hitelintézetek és befektetési cégek számára előírt új tőkekövetelményekkel és a többi vonatkozó irányelvvel (betétbiztosítási rendszer, felszámolás és átszervezés, pénzügyi konglomerátumok, folyószámlák) történő összehangolás folytatása.

· A prudenciális és felügyeleti előírások megerősítése a banki és nem banki ágazatban egyaránt, beleértve a független szabályozó és felügyeleti hatóságot.
10. fejezet: Információs társadalom és média
· A jelenlegi uniós jogszabályi kerettel összehangolt, új törvény elfogadása az elektronikus kommunikációról.

· A 2002. évi uniós jogszabályi keret kulcsfontosságú kezdőfeltételei elfogadásának és végrehajtásának befejezése.

· Az audiovizuális politikára vonatkozó jogszabályok összehangolásának folytatása, különös tekintettel a határok nélküli televíziózásról szóló irányelvre.

11. fejezet: Mezőgazdaság és vidékfejlesztés
· Az uniós követelményeknek megfelelően akkreditált IPARD-iroda létrehozása (IPARD: a vidékfejlesztést célzó előcsatlakozási támogatási eszköz).

· A marhahús, élő szarvasmarha és az ezekből származó termékek kereskedelmére vonatkozó korlátozások megszüntetése.

12. fejezet: Élelmiszer-biztonsági, állat- és növény-egészségügyi politika
· Az uniós követelményeknek eleget tevő élelmiszer-, állateledel- és állat-egészségügyi kerettörvény elfogadása, amely lehetővé teszi az uniós vívmányok teljes átvételét.

· A szarvasmarhák azonosítására és nyilvántartására, valamint mozgásuk követésére használt rendszer működésének biztosítása az uniós vívmányokkal összhangban, valamint a juhok és kecskék mozgását nyilvántartó, megfelelő rendszer bevezetésének megkezdése.

· Azon intézkedések meghozatala, amelyek lehetővé teszik, hogy az Állat-egészségügyi Világszervezet Törökország trákiai régióját száj- és körömfájástól mentes, védőoltással védett övezetként ismerje el.

· Az agrár-élelmiszeripari létesítmények közösségi vívmányokban meghatározott kategóriák szerinti osztályozása és az e létesítmények korszerűsítését szolgáló nemzeti program elkészítése.

13. fejezet: Halászat
· Az igazgatási struktúrák megerősítése az összes halászati kérdésért felelős központi egység létrehozása révén. Szintén különleges figyelmet kell szentelni a halászati felügyeleti és ellenőrző szolgálatok megerősítésének.

· Az uniós követelményekkel összhangban álló, felülvizsgált halászati törvény elfogadása.

14. fejezet: Közlekedéspolitika
· A vasúti kerettörvény elfogadása a török vasúti szállítási piac fokozatos megnyitása érdekében, valamint az infrastruktúrakezelés és a szolgáltatások szétválasztása.

· A tengerhajózási ágazatra vonatkozó jogszabályokkal való összehangolás és azok végrehajtása, különös tekintettel a szennyezés megelőzésére vonatkozó szabályok hatékony végrehajtására. A tengerhajózási igazgatás további megerősítése, beleértve a török flotta biztonságának javítását és a tengerhajózás biztonsági vívmányainak végrehajtását.
· A légiközlekedés területén műszaki megoldás kidolgozása a délkelet-mediterrán régió megfelelő szintű repülésbiztonságának garantálása érdekében szükséges kommunikáció biztosítására.
· A közösségi záradék elismerését biztosító folyamat elindítása és az egységes európai égbolthoz kapcsolódó vívmányok fokozatos átvételére vonatkozó világos stratégia megteremtése.
· Az európai polgári repülési konferencia repülésbiztonsági nyilatkozatában meghatározott előírások és normák átvétele és végrehajtása.

15. fejezet: Energia
· A belső gáz- és villamosenergia-piacra és a határokon átnyúló villamosenergia-cserére vonatkozó vívmányokkal való további összehangolás és azok végrehajtása, az Energiaközösséget létrehozó szerződés tagjai közé való felvétel lehetőségével. A gáztovábbítás tisztességes és megkülönböztetéstől mentes végrehajtása.

· A különböző szabályozó hatóságok kapacitásainak továbbfejlesztése és függetlenségük biztosítása.

· Az energiahatékonyság területén az igazgatási kapacitás erősítése és az összehangolás folytatása, a nagy hatásfokú kapcsolt energiatermelés ösztönzése, valamint a megújuló energia felhasználásának lehetővé tétele a közlekedésben, a villamosenergia-felhasználásban és a fűtés, illetve hűtés területén, beleértve megfelelő és nagyra törő célok és ösztönzők kitűzését.

· Csatlakozás a kiégett fűtőelemek és a radioaktív hulladékok kezelésének biztonságáról szóló közös egyezményhez.

16. fejezet: Adózás
· Az alkoholtermékekre, a dohány- és a cigarettabehozatalra kivetett megkülönböztető adók jelentős csökkenéséhez vezető gyakorlati lépések, valamint az esetleg még fennmaradó diszkriminatív adóztatás gyors felszámolására vonatkozó, világosan meghatározott mérföldköveket tartalmazó és a Bizottsággal egyeztetett terv benyújtása.

· A HÉA és a jövedéki adók összehangolásának folytatása, amely elsősorban ezen adók szerkezetét és az alkalmazott kulcsokat érinti.

· Az adóigazgatás megerősítésének és korszerűsítésének folytatása – beleértve az informatikai szektor területén is – a jogkövetés növelése, az adóbevételek beszedésének javítása és az informális gazdaság csökkentése érdekében.

18. fejezet: Statisztika
· Az ESA 95 rendszerrel összhangban lévő legfontosabb nemzeti mutatók időben történő összeállítása.

· Az uniós követelményekkel összhangban álló mezőgazdasági statisztikák készítéséhez szükséges adatgyűjtés módszerének összehangolása és a gyűjtés megszervezése.

· A cégjegyzék létrehozásának befejezése.

19. fejezet: Szociálpolitika és foglalkoztatás
· A hatékony társadalmi párbeszéd feltételeinek megteremtése, többek között a szakszervezeti tevékenységre vonatkozó korlátozó rendelkezéseket eltörlő új jogszabály elfogadásával és a szakszervezeti jogok tiszteletben tartásának biztosításával.

· A törökországi illegális foglalkoztatás elemzése és a kérdés kezelésére szolgáló olyan terv összeállítása, amely szervesen illeszkedik az alkalmazottak előnyeit biztosító vívmányok végrehajtására vonatkozó átfogó cselekvési tervbe.

· A társadalmi integrációról szóló együttes memorandummal és a foglalkoztatás-politikai prioritásokról szóló együttes értékeléssel kapcsolatos munka lezárása, valamint az ezek nyomon követésére szolgáló folyamatok aktív végrehajtása.

20. fejezet: Vállalkozás- és iparpolitika
· Az átfogó iparpolitikai stratégia módosításának és a kkv cselekvési terv felülvizsgált változatának elfogadása.

22. fejezet: Regionális politika és a strukturális eszközök koordinálása
· Az intézményi szervezet létrehozásának gyorsítása és az adminisztratív kapacitás megerősítése a programozás, projektelőkészítés, ellenőrzés, értékelés, pénzügyi irányítás és ellenőrzés területén, elsősorban a szakminisztériumok szintjén annak érdekében, hogy a közösségi kohéziós politika végrehajtásának előkészületeként szolgáló uniós előcsatlakozási programokat végre tudják hajtani.
23. fejezet: Igazságszolgáltatás és alapvető jogok
· A személyes adatok védelmével kapcsolatos vívmányok és a jogszabályok összehangolására, valamint a független adatvédelmi felügyelő hatóság megteremtésére irányuló erőfeszítések fokozása.

· A többi prioritást lásd a politikai követelmények részben.

24. fejezet: Jogérvényesülés, szabadság és biztonság
· Valamennyi bűnüldöző szerv megerősítésének folytatása, továbbá státusuk és működésük összehangolása az európai előírásokkal, beleértve a szervek közötti együttműködés fejlesztését is. Etikai kódex elfogadása és a bűnüldöző szervek nagyobb elszámoltathatóságát biztosító, független és hatékony panasztételi rendszer létrehozása.

· A menekültügyi és migrációs nemzeti cselekvési terv végrehajtására irányuló erőfeszítések folytatása (amely magában foglalja ütemterv elfogadását is), valamint az illegális migráció nemzetközi normákkal összhangban történő leküzdésével foglalkozó kapacitások növelése.
· Visszafogadási megállapodás azonnali aláírása az Európai Unióval.

· Előrehaladás a közösségi vívmányokkal – köztük a menekültügyi hatóság létrehozásának kötelezettségével – összhangban álló, átfogó menekültügyi törvény elfogadásához szükséges előkészületek terén.

· Az integrált határrendészetre irányuló nemzeti cselekvési terv végrehajtására tett erőfeszítések folytatása, beleértve a pontos ütemterv felállítását. Az új határrendészeti hatóság létrehozására irányuló első lépések megtétele.

· A szervezett bűnözéssel kapcsolatos nemzeti stratégia végrehajtása. A szervezett bűnözés, drogkereskedelem, emberkereskedelem, csalás, korrupció és pénzmosás elleni küzdelem erősítése.

26. fejezet: Oktatás és kultúra
· Az egész életen át tartó tanulás és a Cselekvő ifjúság program végrehajtásáért felelős nemzeti hivatal igazgatási kapacitásának megerősítése annak érdekében, hogy a hivatal elbírja a megnövekedett munkaterhet.

27. fejezet: Környezetvédelem
· A vívmányok fokozatos átültetésére, végrehajtására és betartatására irányuló átfogó stratégia elfogadása, beleértve a pontos mérföldköveket és ütemtervet tartalmazó terveket, amelyek a szükséges pénzügyi források és a nemzeti, regionális és helyi szinten szükséges igazgatási kapacitás megteremtésére irányulnak.

· A vívmányok, különösen a horizontális és keretjogszabályok (például a környezeti hatásvizsgálat, beleértve a határokon átnyúló szempontokat) átültetésének, végrehajtásának és betartatásának folytatása, valamint az adminisztratív kapacitás erősítése.

· A nemzeti hulladékkezelési terv elfogadása.

28. fejezet: Fogyasztó- és egészségvédelem
· A fogyasztói és egészségügyi vívmányokkal való további összehangolás, beleértve a vér, szövetek, sejtek és a dohányzás területét is, valamint megfelelő igazgatási struktúrák és végrehajtási kapacitás biztosítása.

· Az igazságszolgáltatási kapacitás – például képzésen keresztüli – erősítése a fogyasztóvédelmi jogszabályok következetes értelmezésének biztosítása érdekében.

29. fejezet: Vámunió
· A vámmentes területekre vonatkozó jogszabályok összehangolása, különösen a vámfelügyeletre és az adóellenőrzésre vonatkozó szabályok tekintetében.

· A vámigazgatás végrehajtási kapacitásának erősítése, különösen az illegális kereskedelem és a hamisítás elleni küzdelem terén. Az informatikai rendszerek közösségi informatikai rendszerekkel való összekapcsolhatóságának biztosítása.

· A vámunió által érintett, valamint azon termékek vámmentességének megszüntetése, amelyeket a Törökországba belépő utazóknak vámmentes üzletekben árusítanak.

30. fejezet: Külkapcsolatok
· A dohai fejlesztési programra vonatkozó uniós álláspont támogatása a Kereskedelmi Világszervezetben és az OECD-ben.

· Az általános preferenciarendszerre vonatkozó közösségi szabályokkal való összehangolás befejezése.

· A harmadik országokkal létrehozandó, a vívmányokkal összhangban álló szabadkereskedelmi megállapodások megkötésére irányuló erőfeszítések folytatása.

31. fejezet: Kül-, biztonság- és védelmi politika
· A közös kül- és biztonságpolitikára (KKBP) vonatkozó uniós közös álláspontok, nyilatkozatok és lépések elfogadása.

· A harmadik országok felé irányuló politikák és a nemzetközi szervezetekben elfoglalt álláspontok összehangolása az Európai Unió és tagállamai pozícióival, beleértve valamennyi uniós tagállamnak a vonatkozó szervezetekben és megállapodásokban – például a Wassenaari Megállapodásban – betöltött tagságával kapcsolatos véleményt.

32. fejezet: Pénzügyi ellenőrzés
· A belső pénzügyi ellenőrzésről szóló naprakész politikai dokumentum, valamint a kapcsolódó jogszabályok elfogadása.

· A török számvevőszék működését biztosító jogszabályok elfogadása a Legfőbb Ellenőrzési Intézmények Nemzetközi Szervezetének (INTOSAI) szabályaival és iránymutatásaival összhangban.
· Az EU pénzügyi érdekeinek védelmét szolgáló, működésében független csalás elleni összehangoló szervezet létrehozása.

3.2.
Középtávú prioritások

Gazdasági követelmények

· A privatizáció befejezése.

· Az államháztartás fenntarthatóságának biztosítása.

· További javulás az oktatás- és egészségügy általános színvonala tekintetében, különös figyelmet fordítva a fiatalabb nemzedékekre és a nőkre.

· Az országos energia- és közlekedési infrastruktúra korszerűsítése a gazdaság általános versenyképességének javítása érdekében.

A tagsággal járó kötelezettségek vállalására való képesség

2. fejezet: A munkavállalók szabad mozgása
· Elegendő kapacitás biztosítása ahhoz, hogy az állami foglalkoztatásügyi szolgálatok biztosíthassák az EURES (Európai Foglalkoztatási Szolgálat) hálózatában való részvételt.

· Az igazgatási szervezet erősítése, különösen a társadalombiztosítási rendszerek összehangolása terén.

3. fejezet: A letelepedés joga és a szolgáltatásnyújtás szabadsága
· A letelepedési jogot és a határokon átnyúló szolgáltatásnyújtás szabadságát sújtó korlátozások további leépítése.

· A postai szolgáltatásokra vonatkozó közösségi vívmányokkal való összehangolás folytatása.

· A szakmai oklevelek kölcsönös elismeréséhez kapcsolódó vívmányokkal való összehangolás, különösen a nemzetiségi követelmények felfüggesztésére vonatkozó munka folytatása.

5. fejezet: Közbeszerzés
· A közbeszerzési stratégia végrehajtása.

· Az elektronikus eszközök közbeszerzési eljárások során történő használatának támogatása.

6. fejezet: Társasági jog
· Általános pénzügyi jelentési keret elfogadása az uniós normákkal összhangban a vállalati számvitel és pénzügyi ellenőrzés területén.

· A közzétételi követelmények szigorítása. Nevezetesen olyan általános követelmény elfogadása a vállalatok esetében, amelynek értelmében nyilvántartást kell vezetniük az ellenőrzés alá vont jogalanyokról és a konszolidált pénzügyi kimutatásokról a nyilvános hozzáférhetőség biztosítása érdekében.
7. fejezet: Szellemi tulajdonjog
· Az összehangolás folytatása és a szellemi tulajdonjogok hatékony védelmének biztosítása.

8. fejezet: Versenypolitika
· A másodlagos állami támogatási jogszabályok összehangolása.

· Az állami támogatások átláthatóságának biztosítása a bilaterális kötelezettségvállalásokkal összhangban. A Közösség tájékoztatása a hatályos támogatási rendszerekről és az egyedi támogatások előzetes, a támogatás megkezdését megelőző bejelentése.

10. fejezet: Információs társadalom és média
· Az elektronikus kommunikáció területét érintő közösségi vívmányok átültetésének és végrehajtásának folytatása és a piac teljes liberalizációjára való felkészülés.
· Az audiovizuális vívmányokkal való további összehangolás, valamint a szabályozó hatóság függetlenségének és igazgatási kapacitásának erősítése.

11. fejezet: Mezőgazdaság és vidékfejlesztés
· A területazonosító rendszer és a mezőgazdasági termelők nemzeti nyilvántartási rendszere létrehozásának folytatása a mezőgazdasági területek ellenőrzésére való felkészülés érdekében.

· A környezet- és tájvédelemhez kapcsolódó kísérleti tevékenységek végrehajtásának előkészítése az agrár-környezetvédelmi intézkedések jövőbeli végrehajtásának fényében.

12. fejezet: Élelmiszer-biztonsági, állat- és növény-egészségügyi politika
· Az állatbetegségek ellenőrzés alatt tartására irányuló intézkedések elfogadása és – amennyiben az állat-egészségügyi helyzet indokolja – mentesítési tervek kidolgozása.

· Az élelmiszer-biztonsági, állat- és növény-egészségügyi laboratóriumi és ellenőrzési kapacitások erősítése a referencialaboratóriumok, a maradékanyag-vizsgálatok (köztük az ellenőrzési tervek) és a mintavételi eljárások tekintetében.

· A fertőző szivacsos agyvelőbántalmakkal és állati melléktermékekkel kapcsolatos jogszabályok összehangolása és a szükséges gyűjtési és kezelési rendszer bevezetésének megkezdése.

13. fejezet: Halászat
· Megbízható állományértékelési rendszer létrehozása a tengeri erőforrásokra vonatkozó pontos adatok nyilvántartása érdekében.

· A jelenlegi flottanyilvántartás uniós követelményeknek megfelelő módosítása.

14. fejezet: Közlekedéspolitika
· A közlekedési vívmányokkal való jogszabályi és igazgatási összehangolás folytatása, különösen a közúti szállítás és a repülésbiztonság vonatkozásában.

· Az uniós normákkal összhangban a közösségi vívmányok – benne az ellenőrző intézkedések – végrehajtására irányuló kapacitás erősítése.

15. fejezet: Energia
· Versenyképes belső energiapiac létrehozása, összhangban a villamosenergia- és gázágazatra vonatkozó irányelvekkel. A működő- és versenyképes energiapiac megvalósításához szükséges igazgatási és szabályozó szervezet további megerősítése.
· Magasabb szintű nukleáris biztonságot garantáló atomenergia-törvény elfogadása az uniós normákkal összhangban.
16. fejezet: Adózás
· A jövedéki adók és a HÉA összehangolásának folytatása, különösen a levonások, mentességek, egyedi programok, adóvisszatérítés és a csökkentett kulcsok alkalmazásának tekintetében.
18. fejezet: Statisztika
· A Turkstat ellenőrző szerepének megerősítése és igazgatási kapacitásának javítása annak érdekében, hogy az adatokat időben összegyűjtsék, feldolgozzák és közzétegyék.

19. fejezet: Szociálpolitika és foglalkoztatás
· A közösségi vívmányok átültetésének folytatása és a vonatkozó igazgatási és végrehajtási struktúrák – köztük a munkavédelmi felügyelőségek – megerősítése a szociális partnerekkel közösen.

· A munkaerőpiac és a társadalmi fejlődés értékelésére és ellenőrzésére, valamint a strukturális problémák kezelésére irányuló kapacitás erősítése.

21. fejezet: Transzeurópai hálózatok
· Prioritás a közlekedési infrastruktúra igényeinek felmérésére irányuló (TINA) program alapján kiválasztott és az energetika területén a transzeurópai hálózatokra vonatkozó közösségi iránymutatásokban szereplő közérdekű projektek számára.

22. fejezet: Regionális politika és a strukturális eszközök koordinálása
· A lehetséges jövőbeli közösségi kohéziós politika végrehajtásához szükséges igazgatási kapacitás létrehozása központi, regionális és helyi szinten.

24. fejezet: Jogérvényesülés, szabadság és biztonság
· A közösségi vívmányoknak megfelelő integrált határellenőrzési rendszer létrehozására tett erőfeszítések fokozása. A rendszer alapja a szoros ügynökségközi koordináció és a szakértő személyzet, és részét képezi többek között egy előzetes vizsgálati mechanizmus, amely a határokon azonosítja a nemzetközi védelemre szoruló személyeket.

· A menekültügyi vívmányokkal való összehangolás folytatása, különösen a genfi egyezmény földrajzi korlátozásainak felszámolásán, valamint a menekültek védelmének, szociális támogatásának és az integrációjukra irányuló intézkedéseknek a megerősítésén keresztül.

· A török polgári jogi szabályok vívmányoknak történő megfeleltetése és a vívmányok alkalmazásának érdekében a bírói kar kapacitásának megerősítése.

27. fejezet: Környezetvédelem
· A közösségi vívmányok átültetésének és alkalmazásának folytatása a következő területeken: keretjogalkotás, nemzetközi környezetvédelmi egyezmények, természetvédelemre vonatkozó jogszabályok, vízminőség, vegyszerek, ipari szennyezés és kockázatkezelés, valamint hulladékgazdálkodás.
· A környezetvédelmi követelmények más ágazati politikákba történő integrálásának továbbvitele.

28. fejezet: Fogyasztó- és egészségvédelem
· Magas szintű védelem biztosítása a fogyasztóvédelmi szabályok hatékony végrehajtásán és a fogyasztóvédelmi szervezetek részvételén keresztül.

· A közösségi alapú szolgáltatások fejlesztése a gyógyintézetekben való ellátás alternatívájaként a mentális egészség terén, valamint a mentális egészségvédelemhez szükséges pénzügyi források elosztásának biztosítása.

29. fejezet: Vámunió
· A vámjogi összehangolás lezárása, különösen a következők tekintetében: kettős felhasználású áruk és technológiák, prekurzorok, hamisított és kalóz áruk.
32. fejezet: Pénzügyi ellenőrzés
· A török büntető törvénykönyv összehangolása az EU pénzügyi érdekeinek védelméről szóló egyezmény és jegyzőkönyveinek követelményeivel.

4. PROGRAMOZÁS

A csatlakozási partnerségben meghatározott prioritásokhoz szükséges pénzügyi támogatás két pénzügyi eszközön keresztül válik elérhetővé. A 2006 előtt és 2006-ban elfogadott programokat a Törökország előcsatlakozási pénzügyi támogatásáról szóló, 2001. december 17-i 2500/2001/EK tanácsi rendeletnek megfelelően hajtják végre. A 2007-től kezdve elfogadott programokat és projekteket az 1085/2006/EK tanácsi rendelet (IPA-rendelet) alapján hajtják végre. A két eszköz alapján a Bizottság által elfogadott, illetve elfogadás előtt álló finanszírozási határozatokat a Bizottság és Törökország által aláírt finanszírozási egyezmények egészítik majd ki. A finanszírozási megállapodások szolgálnak jogalapul a konkrét programok végrehajtásához.

Törökország részesedhet a több országra irányuló és a horizontális programok finanszírozásából is.

5. A FELTÉTELRENDSZER

A Törökország számára a projektfinanszírozáshoz az előcsatlakozási eszközökön keresztül nyújtott közösségi támogatás feltétele, hogy Törökország tiszteletben tartsa az EK–Törökország megállapodások keretében tett kötelezettségvállalásait, beleértve a vámunióról szóló 1/95 határozatot és más határozatokat is, valamint hogy további konkrét lépéseket tegyen a koppenhágai kritériumok eredményes teljesítése érdekében, és különösen hogy előrehaladást érjen el e felülvizsgált csatlakozási partnerség speciális prioritásainak megvalósításában.
Ezen általános feltételek tiszteletben tartásának elmulasztása esetén a Tanács a 2500/2001/EK rendelet vagy az 1085/2006/EK tanácsi rendelet 21. cikke alapján a pénzügyi támogatás felfüggesztéséről határoz. Az egyes országokra vonatkozó éves programok szintén tartalmaznak különleges feltételeket. E finanszírozási határozatokat egy Törökországgal megkötendő finanszírozási megállapodás egészíti ki.

6.
FELÜGYELET

A csatlakozási partnerség végrehajtásának vizsgálata a társulási megállapodás keretében kialakított mechanizmusok – különösen a Bizottság által évente elkészített, az elért haladásról szóló jelentések – révén biztosított.

A társulási megállapodás szerinti albizottságok felülvizsgálhatják a csatlakozási partnerség prioritásainak végrehajtását, valamint a jogszabályok összehangolása, végrehajtása és alkalmazása tekintetében elért előrehaladást. A társulási bizottság foglalkozik az átfogó fejlesztéssel, az előrehaladással és a csatlakozási partnerség prioritásainak végrehajtásához kapcsolódó problémákkal, valamint az albizottságok által eléterjesztett speciális ügyekkel.

Az előcsatlakozási pénzügyi támogatási programok felügyeletét Törökország és az Európai Bizottság együttesen, egy közös (IPA) támogatásfelügyeleti bizottság keretében végzi. A felügyelet hatékonysága biztosításának érdekében az egyes finanszírozási megállapodások által támogatott projekteknek tartalmazniuk kell ellenőrizhető és mérhető mutatókat, amelyek lehetővé teszik az eredmények értékelését. Az e mutatókra alapuló felügyelet segítséget nyújt a Bizottságnak, a közös (IPA) támogatásfelügyeleti bizottságnak és Törökországnak a programok esetlegesen később szükségessé váló átirányításánál és új programok kidolgozásánál. A támogatásfelügyeleti bizottság gondoskodik arról, hogy az előcsatlakozási programok keretében finanszírozott tevékenységek eleget tegyenek a csatlakozási partnerség előírásainak.

A csatlakozási partnerséget adott esetben az előcsatlakozási stratégia keretében a csatlakozni szándékozó országoknak nyújtandó támogatásról és különösen a csatlakozási partnerségek létrehozásáról szóló, 1998. március 16-i 622/98/EK rendelet 2. cikkével összhangban módosítani kell
.

